Z rozprávkového lesa prichádza roztomilá dvojica: macko Mojko a jeho kamarátka Kajka.Čo všetko sa môže stať, keď sa náhodne stretnú rozprávkový medvedík a odvážne dievčatko? Macko Mojko býva v domčeku plnom rôznych vecičiek a vynálezov. Rád tvorí nové veci a pomáha ostatným zvieratkám v lese. Narodil sa so zvláštnym znamením – malým srdiečkom na ľavom líčku. Nielen preto je výnimočný. Má takú superschopnosť, že dokáže rozdávať hrejivé objatia plné lásky a porozumenia tým, ktorí to potrebujú. Neposedná Kajka rada skúma svet okolo seba. S mackom Mojkom sa zoznámi, keď zbiera lesné jahody, a hneď si ho obľúbi. Spolu pátrajú po orieškoch, ktoré niekam zmizli ich kamarátke veveričke. Mojko ani netuší, aké prekvapenie mu zatiaľ chystajú zvieratká v lese. Je vôbec možné, aby sa mu splnil tajný sen o veľkej speváckej kariére?Knižka obsahuje aj niekoľko interaktívnych strán, ktoré deti vyzvú zaklopať na dvere, pohladkať veveričku, zakývať ujovi diviakovi, zapískať ako vtáčik alebo zaspievať si Mojkovu pesničku. Hravá akcia ich ešte viac zblíži s príbehom o prítulnom mackovi Mojkovi a veselej Kajke, ktorý je zároveň rozprávkovým úvodom k slovenskému náučnému seriálu detskej televízie Jojko.